**Mi jellemzi a katolikus hit- és erkölcstan órát?**

Hisszük, hogy a gyermekek csak akkor képesek a növekedésre, ha szeretet veszi körül őket.

Éppen ezért törekszünk arra, hogy szeretetteljes légkört teremtsünk számukra, közösséget alakítunk, ahol jó együtt lenni; játékos módszerekkel tanítunk és tanulunk, hogy örömteli élmény lehessen minden óra.

**Mit tanítunk a katolikus hit- és erkölcstan órán?**

A katolikus hit- és erkölcstan órán a bibliai történeteken keresztül, Jézus tanítása és a katolikus Egyház tanításai alapján a gyerekek – életkori sajátosságaiknak megfelelően – megismerkedhetnek Isten szeretetével, Istennel élő kapcsolatot alakíthatnak ki, aki biztos támasz az életükben.

Olyan témakörökkel és kérdésekkel foglalkozunk, amelyek hozzájárulnak a gyermekek erkölcsi érzékének, lelkiismeretének fejlődéséhez, miközben a gyermekek maradandó értékeket erősítenek meg magukban, fejlődnek bennük azok a pozitív belső késztetések, illetve erények, amelyek segítenek a jó és a rossz felismerésében, értékeken alapuló, felelős döntések meghozásában.

Hisszük, hogy ezek az értékek biztos támpontot jelenthetnek gyermeke életében.

**Ki járhat katolikus hit- és erkölcstan órára?**

Mindenkit szeretettel várunk a katolikus hit- és erkölcstan órára. A jelentkezésnek nem feltétele, hogy a gyermek meg legyen keresztelve.

**Mit tegyen, ha gyermekét katolikus hit- és erkölcstanra szeretné járatni?**

– Amennyiben gyermeke első osztályos lesz, akkor beiratkozáskor írásban jelezze szándékát az iskola felé.

– Amennyiben a gyermeke már másodikos vagy felsőbb osztályba jár, akkor május 20-ig jelezheti írásban szándékát az iskola felé.

**Szeretettel várjuk gyermekét!**